Diari Oficial de la Generalitat Valenciana


Sumari del DOGV 6181, del 11-01-2010 (2009/14877)

ORDRE de 21 de desembre de 2009, de la Conselleria d'Indústria, Comerç i Innovació, per la qual es convoca el Concurs Escolar 2009/2010 Consumópolis 5: I tu de què vas? A mi em va el consum responsable.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6181

Data del DOGV
:   11-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/14767


Data del document
:   21-12-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE de 21 de desembre de 2009, de la Conselleria d'Indústria, Comerç i Innovació, per la qual es convoca el Concurs Escolar 2009/2010 Consumópolis 5: I tu de què vas- A mi em va el consum responsable. [2009/14199]  
Promoure l'educació del consumidor als centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenvolupe capacitats i hàbits crítics i responsables amb relació al consum. En esta línia d'actuació, els temes relacionats amb el consum responsable i el coneixement i l'accés dels consumidors a les noves tecnologies tenen un lloc destacat.  
Per este motiu, per al curs escolar 2009/2010, la Comunitat Valenciana ha decidit participar en l'organització del Concurs Escolar Consumópolis 5: I tu, de què vas- A mi em va el consum responsable, promogut pel Ministeri de Sanitat i Consum, a través de l'Institut Nacional de Consum, i que té com a objectiu sensibilitzar els escolars de la importància que té realitzar els actes de consum de manera conscient, crítica, solidària i responsable. Este concurs desenvoluparà una de les seues fases a través d'Internet.  
Correspon a la Generalitat organitzar la fase autonòmica del concurs, a fi de possibilitar la participació en este esdeveniment dels escolars de la Comunitat Valenciana que estiguen matriculats en els nivells de tercer cicle d'Educació Primària, i primer, segon, tercer i quart curs d'Educació Secundària Obligatòria, i procedir a la selecció dels representants de la nostra comunitat per a poder participar en la fase nacional de l'esmentat concurs.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita notificació o comunicació a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.  
Per això i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Concurs Escolar 2009/2010 Consumópolis 5: I tu, de què vas- A mi em va el consum responsable  
Article 1. Convocatòria  
Constituïx l'objecte de la present ordre la convocatòria, en règim de concurrència competitiva, de la fase autonòmica del Concurs Escolar 2009/2010 Consumópolis 5: I tu de què vas- A mi em va el consum responsable. L'objecte del concurs és la realització d'una sèrie d'activitats de caràcter pedagògic i lúdic que s'han de resoldre en el joc interactiu Consumópolis 5 en Internet i la posterior elaboració d'un treball en equip que consistirà en el disseny i elaboració d'un àlbum fotogràfic en un espai virtual, assignat prèviament en el portal de Consumópolis, en què es presentaran cinc fotografies que plasmen la seua visió sobre distints aspectes relacionats amb el consum responsable.  
Article 2. Finançament  
L'import global màxim destinat a atendre estos premis és de 7.600 euros i es finançarà a càrrec de la línia pressupostària T5741000 del capítol IV del programa 443.10, consignada en el Projecte de Llei de Pressupostos de la Generalitat per al 2010.  
Article 3. Premis   
1. Els treballs guardonats obtindran els premis següents:   
a) Un premi de 1.200 euros i participació en la fase nacional, per a la categoria d'escolars pertanyents al tercer cicle d'Educació Primària.  
b) Un premi de 1.200 euros i participació en la fase nacional, per a la categoria d'escolars pertanyents a primer i segon curs d'Educació Secundària Obligatòria.  
c) Un premi de 1.200 euros i participació en la fase nacional, per a la categoria d'escolars pertanyents a tercer i quart curs d'Educació Secundària Obligatòria.  
d) Sis premis de 500 euros a distribuir indistintament entre les tres categories.  
2. S'establix un premi especial de 1.000 € per al professor que coordine un nombre més gran d'equips. En el cas que hi haja un empat entre dos o més professors, s'atorgarà el premi a aquell els equips del qual hagen sumat un nombre més gran de punts en total. Si persistira l'empat, es prorratejarà el premi entre els professors que hagen empatat.   
3. Per a tots els treballs presentats que reunisquen els requisits establits en esta convocatòria s'expedirà un certificat de participació.   
4. El jurat podrà declarar deserts alguns dels premis.   
Article 4. Característiques i desenvolupament del concurs  
1. El concurs té dos nivells de desenvolupament:  
a) Nivell 1. Realització de les activitats de caràcter pedagògic i lúdic que es plantegen en el joc interactiu Consumópolis 5 en Internet. L'accés al joc, les normes de participació i les fases de desenvolupament figuren explícites en la web del mateix joc.   
b) Nivell 2. Elaboració d'un àlbum fotogràfic. Cada àlbum constarà de cinc fotografies sobre els distints temes de consum responsable que es treballen en el concurs; serà obligatori que, almenys, tres de les fotografies tracten sobre estos aspectes:  
- El consum reflexiu abans de decidir la despesa: la informació prèvia, l'estalvi, la meua despesa personal, la despesa familiar, el meu pressupost etc.  
- El consum i l'ús de les tecnologies (TIC): aparells electrònics, Internet, etc.  
- El consum sostenible (amb el medi ambient) i solidari (comerç just).  
Les fotografies hauran de ser originals, realitzades pels membres de l'equip, i cadascuna s'identificarà amb un títol. Han de tenir un pes màxim de 3 MB. Es poden pujar fotos de distints formats: jpeg, bmp, ng, gif i tif. És recomanable pujar fotos amb unes proporcions 4x3 o 3x4.  
Les fotografies no podran incloure publicitat ni marques de productes o servicis. Tampoc reflectiran imatges o contingut sexistes, racistes o de qualsevol altre tipus que siga contrari als valors de l'escola actual. A cada foto s'hi associarà una targeta descriptiva que incloga:  
- Títol: específic per a la fotografia.  
- Tema: s'ha de definir en una frase a quin dels aspectes del concurs fa referència la imatge.  
- Camp obert: breu text explicatiu (màxim 350 paraules) en alguna de les formes literàries més comunes (poesia, conte, assaig, article, etc.), fent un comentari de la relació de la imatge amb el títol i el tema.  
En el cas que alguna fotografia no siga considerada adequada (per definició, nitidesa, grandària, etc.), s'avisarà al coordinador de l'equip corresponent perquè siga substituïda per una altra, o corregida.  
2. Una vegada que les cinc fotos i les corresponents targetes hagen sigut pujades a l'àlbum, es podrà imprimir la fitxa virtual de l'àlbum, document que en conté les dades identificadores: referència, nom de l'equip, components i títol de l'àlbum. El professor/a haurà d'imprimir este document, a través del seu accés a l'àlbum com a «professor» i adjuntar-lo a la sol·licitud per a participar en la fase autonòmica, document amb què el jurat podrà accedir a l'àlbum i procedir-ne a l'avaluació. Només es podrà presentar un àlbum per equip. També s'adjuntarà a la fitxa virtual de l'àlbum la reproducció impresa d'este.  
Des del moment que la fitxa virtual de l'àlbum haja sigut impresa pel coordinador de l'equip, l'àlbum ja no podrà ser modificat.  
Tots els àlbums finalitzats s'exposaran en l'espai virtual habilitat per a esta finalitat, que podrà ser visitat per concursants i docents coordinadors.  
3. Per a poder participar en els premis autonòmics i accedir a la fase nacional del concurs, és imprescindible que els equips reunisquen els requisits següents:  
a) Estar inscrits en temps i forma en el registre de participants del joc Consumópolis 5.  
b) Haver completat, cada un dels integrants de l'equip, tot el recorregut de proves de la fase en línia del concurs.  
c) Elaborar l'àlbum virtual amb les característiques que figuren en la present orde.  
Article 5. Destinataris  
1. S'establixen tres nivells de participació:  
a) Escolars de tercer cicle d'Educació Primària.  
b) Escolars de primer i segon curs d'Educació Secundària Obligatòria.  
c) Escolars de tercer i quart curs d'Educació Secundària Obligatòria.  
2. Podran participar en este concurs tots els escolars de qualsevol centre públic, concertat o privat de la Comunitat Valenciana que estiguen matriculats en algun dels tres nivells assenyalats.  
3. La inscripció en el concurs es farà per equips de cinc alumnes matriculats en algun dels cursos del corresponent nivell de participació i estaran coordinats per un professor o una professora d'eixe nivell. Un mateix professor o professora podrà coordinar més d'un equip del mateix o diferent nivell de participació.  
Article 6. Sol·licituds i documentació   
1. Les sol·licituds es dirigiran a la Direcció General de Comerç i Consum i es presentaran segons model normalitzat en el Registre de la Conselleria d'Indústria, Comerç i Innovació, carrer de Colom, número 32, codi postal 46516 València, o mitjançant qualsevol altra de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Així mateix, es podrà realitzar la presentació telemàtica de les sol·licituds i per a això s'accedirà al catàleg de servicis públics interactius de la Generalitat, accessibles a través de: www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada amb el certificat reconegut per a ciutadans (persona física), emés per l'Autoritat de Certificació de la Comunitat Valenciana. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, al més prompte possible i dins del termini establit en l'apartat 3 d'este article.  
2. La sol·licitud, en la qual constaran les dades del centre escolar, el nivell en què l'equip participa i el llistat dels cinc escolars que componen l'equip, amb indicació respecte de cadascun de la data de naixement, lloc de residència i curs en què està matriculat, serà subscrita pel professor o la professora que coordine l'equip, amb indicació del seu càrrec i les seues funcions, i anirà acompanyada de la documentació següent:  
a) Còpia compulsada del DNI del professor o professora que coordine l'equip.  
b) Autorització firmada pels representants legals dels escolars perquè participen en el concurs i perquè l'import econòmic del premi siga pagat al professor o professora que coordine en nom seu.  
c) La fitxa de l'àlbum virtual.  
d) Una reproducció impresa de l'àlbum.  
3. El termini per a la presentació de les sol·licituds començarà l'endemà de la publicació d'esta convocatòria en el Diari Oficial de la Comunitat Valenciana i conclourà el 23 de març del 2010.   
4. Els treballs podran presentar-se en qualsevol de les llengües oficials de la Comunitat. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum en farà la traducció al castellà.  
5. La presentació de la sol·licitud de participació en el concurs implica l'acceptació expressa de totes les bases de la present convocatòria.   
Article 7. Procediment per a la concessió dels premis   
1. Els treballs presentats seran examinats i avaluats per un jurat constituït per:  
- Dos representants de la Direcció General de Comerç i Consum designats per la directora general, que inclourà el nomenament del president.   
- Un representant de la Direcció General d'Avaluació, Innovació i Qualitat Educativa i de la Formació Professional.   
- Actuarà com a secretari del jurat, amb veu i sense vot, un funcionari de l'Àrea de Consum.   
2. Per a la selecció dels treballs amb dret a premi, el Jurat tindrà en compte els criteris següents:   
a) La puntuació obtinguda en el joc d'Internet Consumópolis 5, que representarà el 40% de la puntuació total a aconseguir per cada equip.  
b) L'àlbum virtual, que representarà el 60% de la puntuació total a aconseguir per cada equip. Per a la valoració de l'àlbum virtual, els criteris seran els següents:  
- Harmonia i adequació dels textos a les fotografies, i del conjunt al tema del "consum responsable», que ponderarà el 40% del total d'este apartat.   
- Originalitat de fotos i text que ponderarà el 40% del total d'este apartat.  
- Presentació i disseny global del treball que representarà el 20% del total d'este apartat.  
3. El jurat tindrà facultats per a resoldre tots els dubtes que apareguen en la interpretació de les bases.   
4. El jurat elevarà la seua decisió al conseller d'Indústria, Comerç i Innovació i vicepresident primer del Consell, el qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a tramitar, resoldre i notificar els premis conclou el 4 d'abril del 2010.   
5. Els premis concedits seran publicats en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'estos.  
DISPOSICIONS ADDICIONALS  
Primera  
1. La concessió dels premis previstos en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2010, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona   
Qualsevol alteració de les condicions que s'hagen tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat, i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.  
Tercera  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que conformen l'esmentada publicació.  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per ells en la realització del treball i la propietat dels quals siga de terceres persones o entitats alienes a la present convocatòria.   
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.   
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 21 de desembre de 2009  
El conseller d'Indústria, Comerç i Innovació i   
vicepresident primer del Consell,  
VICENTE RAMBLA MOMPLET